**Informatīvais ziņojums**

**par strukturālajām reformām iekšlietu nozarē**

Iekšlietu ministrija un tās padotības iestādes pastāvīgi un mērķtiecīgi strādā pie strukturālo reformu un labās prakses ieviešanas iekšlietu nozarē. Neskatoties uz ievērojamo konkurenci Eiropas Savienības mērogā, Eiropas Komisijas Strukturālo reformu atbalsta ģenerāldirektorāts (turpmāk - DG REFORM) ir atbalstījis Iekšlietu ministrijas strukturālo reformu iniciatīvas trīs reizes, **ļaujot īstenot Strukturālo** **reformu atbalsta programmas projekta “Iekšlietu nozares iestāžu efektivitātes paaugstināšana**” pirmo posmu (turpmāk - SRAP 1), kā arī uzsākt šī projekta otro posmu (turpmāk - SRAP 2) un trešo posmu (turpmāk - SRAP 3).

SRAP 1 ietvaros tika analizēta Valsts policijas (turpmāk - VP), Valsts ugunsdzēsības un glābšanas dienesta (turpmāk - VUGD) un Pilsonības un migrācijas lietu pārvaldes (turpmāk - PMLP) darba un sniegto pakalpojumu kvalitāte. Projekta laikā tika sniegtas rekomendācijas, lai nodrošinātu **ilgtspējīgu un konkurētspējīgu valsts pārvaldes modeļa ieviešanu iekšlietu nozarē** un uzlabotu vispārējo drošības līmeni valstī un iedzīvotāju drošības sajūtu. SRAP 1 ietvaros starptautiskie eksperti no Igaunijas, Lietuvas un Somijas izvērtēja esošo situāciju, organizatorisko struktūru, iekšējos procesus un resursu pārvaldību VP, VUGD un PMLP, lai izstrādātu konkrētus ieteikumus iestāžu strukturālo reformu īstenošanai un darba organizācijas izmaiņu veikšanai (ziņojuma 2.pielikums, 3.pielikums, 4.pielikums, 5.pielikums, 6.pielikums).

Iekšlietu ministrijas un tās padotības iestāžu vadība ir atbalstījusi SRAP 1 rekomendāciju ieviešanu. Pašlaik VP, VUGD un PMLP ir aktīvi **uzsākušas izstrādāto rekomendāciju īstenošanu**, atbilstoši iekšējiem dokumentiem, darba plāniem, kā arī Iekšlietu ministrijas 2020.gada 17.augusta rīkojumam Nr. 1-12/899 “Par Eiropas Komisijas Strukturālo reformu atbalsta programmas projektā izstrādāto rekomendāciju ieviešanu” (ziņojuma 1.pielikums) (turpmāk – SRAP 1 ieviešanas plāns). Šajā Iekšlietu ministrijas iekšējā dokumentā VP, VUGD un PMLP ir noteikti **galvenie veicamie pasākumi** SRAP 1 rekomendāciju ieviešanai un to izpildes termiņi.

Kā galvenos SRAP 1 rekomendāciju blokus var minēt:

1. Vispārēju sniegto **pakalpojumu un iekšējo procesu digitalizāciju** (VP, VUGD, PMLP);
2. Iestādes **struktūras un funkciju racionalizēšanu un optimizēšanu** (VP);
3. Iestādes **struktūrvienību izvietojuma izvērtēšanu**, balstoties uz risku kartēšanu un sabiedrības vajadzībām (VUGD);
4. Iestāžu efektīvas cilvēkresursu vadības nodrošināšanu (VP, VUGD);
5. Stratēģiskās plānošanas un darba izpildes vadības procesu pārskatīšanu (VP, VUGD, PMLP);
6. Skaidras, datos un risku analīzē balstītas iestādes attīstības vīzijas noteikšanu (VUGD).

Lai arī ir sperti būtiski soļi šo rekomendāciju ieviešanā, vairums pasākumu paredz darbu arī pie **resursu optimizācijas un efektīvākas pārvaldības principu ieviešanas** iekšlietu nozarē. Lai īstenotu pasākumus, kas ir saistīti ar **struktūru un funkciju efektivizēšanu**, kā arī **dienestu struktūrvienību izvietojuma pārskatīšanu**, ir svarīgi paralēli uzlabot Iekšlietu ministrijas un tās padotības iestāžu lietojumā esošo ēku tehnisko stāvokli, kā arī pilnveidot infrastruktūras kvalitāti. Īstenojot **ilgtspējīgu, energoefektīvu, ekonomisku** un iedzīvotāju vajadzībām atbilstošu nekustamo īpašumu un infrastruktūras pārvaldības politiku, arī SRAP 1 reformas tiks balstītas uz stabiliem pamatiem. Pretējā gadījumā strukturālo reformu centieni nevar tikt īstenoti pilnvērtīgi un nevar tikt nodrošināta patiesi **efektīva un ekonomiska pārvaldība** iekšlietu nozarē, ja nav iespējams veidot infrastruktūras tīklu, kas patiesi atbilstu labas un ekonomiskas pārvaldības standartiem.

Tālredzīgas investīcijas infrastruktūrā ir viens no stūrakmeņiem vispārējai nozares attīstībai, kas ļautu ilgtermiņā ekonomēt finanšu līdzekļus, kas pašlaik tiek tērēti ēku uzturēšanā un remontdarbos. Papildus tam sakārtota infrastruktūra pozitīvi ietekmētu citu rekomendāciju ieviešanu, sakārtotai darba videi kalpojot kā stimulam jauno profesionāļu piesaistē un ļaujot ieviest jaunākās inovācijas un digitālās tehnoloģijas iekšlietu resora darbā.

SRAP 1 gaitā DG REFORM un starptautiskie partneri augstu novērtēja Iekšlietu ministrijas un tās padotības iestāžu sadarbību ar starptautiskajiem partneriem, kā arī ambiciozos iecerēto reformu mērķus **procesu efektivizācijas, resursu optimizācijas un pakalpojumu digitalizācijas** jomās. Iekšlietu ministrijas līdzšinējais progress un nākotnes mērķi ir devuši iespēju turpināt sadarbību ar DG REFORM un starptautiskajiem ekspertiem SRAP 2 un SRAP 3 ietvaros. Šajos projektos Iekšlietu ministrijai un tās padotības iestādēm labās prakses piemērus un atbalstu sniedz eksperti no valstīm, kas ir starp drošākajām un vislabāk pārvaldītajām valstīm Eiropā (Austrija, Igaunija, Lietuva, Nīderlande un Zviedrija).

SRAP 2 ietvaros tiek strādāts, lai ieviestu piemērotus procesus un metodiku trīs VP un VUGD biznesa procesos (pirmstiesas izmeklēšanas process; licencēšana un ieroču atļauju izsniegšana; ugunsdzēsības uzraudzība). Īstenojot SRAP 2, tiek ņemti vērā arī Valsts kontroles 2017. gada 20. septembra revīzijas ziņojumā “Vai pirmstiesas izmeklēšana Valsts policijā ir efektīva?” izteiktie ieteikumi pirmstiesas izmeklēšanas procesa uzlabošanai. Paralēli SRAP 2 projekta norisei iekšlietu nozarē tiek īstenotas arī strukturālās reformas operatīvo dienestu reaģēšanas spēju paaugstināšanai.

SRAP 3 ietvaros tiek pilnveidoti iekšlietu nozares stratēģiskās plānošanas un veiktspējas uzraudzības procesi. Projekta ietvaros tiek **centralizēts stratēģiskās plānošanas un snieguma rādītāju uzraudzības process**, kā arī ieviesta pierādījumos balstīta, SMART[[1]](#footnote-1) mērķu noteikšanas pieeja stratēģiskajā plānošanā un snieguma rādītāju uzraudzībā. SRAP 3 projekts izriet no SRAP 1 rekomendācijām, pilnveidot stratēģiskās plānošanas un darba izpildes vadības procesus iekšlietu nozarē.

Lai saglabātu reformu un attīstības inerci iekšlietu nozarē, nepieciešams mērķtiecīgs darbs un investīcijas rekomendāciju ieviešanā. **Infrastruktūras attīstība ir ilgtspējīgas un labi pārvaldītas iekšlietu nozares pamatā**. Iekšlietu ministrija atbilstoši Eiropas semestra 2020.gada 8.jūnija ieteikumiem Latvijai, ir sākusi **ieviest Zaļās pārejas reformu** iekšlietu nozarē, lai nodrošinātu, ka turpmākās investīcijas tiek izmantotas, lai veicinātu zaļo pārkārtošanos un digitālo pāreju. Tiek strādāts arī pie katastrofu un krīžu pārvaldības un reaģētspējas saglabāšanas un stiprināšanas Latvijā. Arī Ministru kabineta 2020.gada 26.augustā apstiprinātajā Valsts civilās aizsardzības plānā ir paredzēts **būvēt, renovēt un rekonstruēt** esošo VUGD struktūrvienību tīklu, tostarp ņemot vērā arī SRAP 1 secinājumus un **ilgtspējīgas, un zaļas attīstības principus**. Papildus tam, ņemot vērā, ka civilā aizsardzība un katastrofu pārvaldīšana ir viens no visaptverošās valsts aizsardzības sistēmas ieviešanas pamatdarbības virzieniem, kas veido visaptverošās valsts aizsardzības ietvaru, iekšlietu nozares nekustamo īpašumu struktūras uzlabošana veicinās iekšlietu nozares noturīgumu krīzes situācijās un spēju pārvaldīt un pārvarēt katastrofas un citus apdraudējumus. Tomēr bez mērķtiecīgām investīcijām un darba, lai sakārtotu iekšlietu nozares infrastruktūru, ne SRAP rekomendācijas, ne citas Iekšlietu nozares reformu iniciatīvas nevarēs tikt ieviestas pilnvērtīgi.

2006.gada 9.maijā Ministru kabinetā tika atbalstīta Valsts nekustamo īpašumu vienotas pārvaldīšanas un apsaimniekošanas koncepcija, kā rezultātā Iekšlietu ministrijas valdījumā esošie nekustamie īpašumi tika nodoti pārvaldīšanā Nodrošinājuma valsts aģentūrai (*MK 09.05.2006. rīkojums Nr.319*).

Kopš koncepcijas ieviešanas Iekšlietu ministrija sadarbībā ar tās padotībā esošajām iestādēm turpināja **risināt jautājumu par nekustamo īpašumu struktūras optimizēšanu**. Arī Valsts kontrole aicināja Iekšlietu ministriju veikt pasākumus, lai nodrošinātu mērķtiecīgu, uz ilgtermiņa attīstību vērstu un normatīvajā regulējumā paredzētajiem principiem atbilstošu iekšlietu nekustamo īpašumu pārvaldīšanu (*Valsts kontroles revīzijas ziņojums Nr.2.4.1-8/2017 “Iekšlietu nozares nekustamo īpašumu pārvaldīšanas likumība un efektivitāte”*).

Iekšlietu ministrijā tika izveidota darba grupa, kurai tika dots uzdevums izvērtēt nekustamo īpašumu izmantošanas efektivitāti un lietderību, tajā skaitā izvērtēt objekta atsavināšanas alternatīvas vai citas iespējas, kā turpmāk efektīvi izmantot nekustamo īpašumu, novērtējot katras alternatīvas ieguvumus, sniedzot priekšlikumus par katra nekustamā īpašuma izmantošanas nepieciešamību, lietderību un turpmākās attīstības perspektīvām.

Darba grupa atzina, ka **esošais modelis, kad iekšlietu resora iestādes vienas administratīvās teritorijas ietvaros izvietotas vairākās atsevišķās ēkās, nav pietiekami efektīvs, jo kavē iestāžu savstarpējo sadarbību un koordināciju viena resora ietvaros, turklāt tas rada arvien pieaugošu slogu uz valsts budžetu, jo lielākā daļa šo ēku ir sliktā tehniskā stāvoklī, ar neefektīvu plānojumu un neatbilstošu infrastruktūru, un tajās ir nepieciešami būtiski uzlabojumi, lai nodrošinātu šo ēku turpmāku saglabāšanu.**

Arī Vides aizsardzības un reģionālās attīstības ministrija sadarbībā ar SIA “PricewaterhouseCoopers” veica pētījumu par iespējām optimizēt Valsts un pašvaldības vienoto klientu apkalpošanas centru izvietojumu nacionālās un reģionālās nozīmes attīstības centros. Izvērtējot valsts pārvaldes institūciju izvietojumu nacionālās un reģionālās nozīmes attīstības centros, secināts, ka esošais izvietojums ir neefektīvs. Valsts pārvaldes institūcijas atrodas vairākās ēkās relatīvi lielā attālumā viena no otras, kas apgrūtina iedzīvotāju iespējas vienkopus saņemt vairāku institūciju pakalpojumus, kā arī sadārdzina kopējās telpu izmaksas.

Iekšlietu ministrijas valdījumā uz 2020.gada 1.augustu atrodas 251 nekustamais īpašums (neskaitot pierobežas ceļus, nekustamos īpašumus, kuru sastāvā ir tikai zemes vienības, kā arī dažāda veida inženierbūves), tajā skaitā zemes vienības vairāk kā 1 481 380 m2 platībā un 642 būve ar kopējo platību vairāk kā 344 938 m2, savukārt nomas lietošanā uz šo brīdi ir vairāk kā 88 objekti, kuru kopējā platība ir vairāk kā 286 564 m2 (zeme) un vairāk kā 120 408 m2 (ēkas). Kopējā nomas maksa gadā sastāda 14 826 112 *euro*, t.sk. ilgtermiņa saistības VAS “Valsts nekustamie īpašumi” 13 481 861 *euro*.

Visu Iekšlietu ministrijas valdījumā esošo nekustamo īpašumu uzturēšanai gadā tiek plānoti 6 536 274 *euro* (neskaitot maksu par komunālajiem pakalpojumiem), t.i. **vidēji 1,57 *euro* uz vienu būves kvadrātmetru mēnesī**, t.sk. zemes nodokļa samaksai un nomas maksas segšanai (izņemot ilgtermiņa saistības). Minētā **finansējuma apmērs ir absolūti nepietiekams nekustamo īpašumu uzturēšanai atbilstošā kvalitātē**. Tā rezultātā gadu no gada nekustamo īpašumu stāvoklis turpina pasliktināties, un ēku sakārtošanā ir jāiegulda arvien vairāk finanšu līdzekļu. Daļa no ēkām jau ir **avārijas vai pirms avārijas stāvoklī**. Iekšlietu ministrijas valdījumā ir arī ēkas, kurām ir piešķirts valsts aizsargājamo kultūras pieminekļu statuss, kas apgrūtina un sadārdzina ēkas pārbūvi, savukārt daļā ēku tā vispār nav iespējama, jo tā skar ēkas nesošās konstrukcijas. Tā rezultātā šajās ēkās nav iespējams izvietot, piemēram, jauno ugunsdzēsības tehniku. Šī iemesla dēļ šo tehniku jāizvieto citās ēkās, kas negatīvi ietekmē dienestu spēju reaģēt un līdz ar to rada apdraudējuma risku cilvēku veselībai un drošībai. Turklāt **lielākajai daļai ēku ir arī augsts energoresursu patēriņš, kas attiecīgi rada negatīvu ietekmi arī uz klimatu**. Finansējums sistēmiskām, mērķtiecīgām un pārdomātām investīcijām nekustamajos īpašumos Iekšlietu ministrijai nav piešķirts.

Viens no darba grupas priekšlikumiem paredz turpināt nekustamo īpašumu struktūras optimizēšanu, **samazinot** kopējo Iekšlietu ministrijas **valdījumā un nomā esošo nekustamo īpašumu skaitu**, iespēju robežās visus iekšlietu sistēmas dienestus izvietojot vienuviet, veidojot administratīvos centrus. Tāpat ir nepieciešams **veikt pasākumus, lai uzlabotu ēku energoefektivitāti**, veicinot gandrīz nulles enerģijas patēriņa ēku būvniecību, kuru energoapgādei tiktu izmantotas augstas energoefektivitātes sistēmas, kas saskan arī ar **Ēku atjaunošanas ilgtermiņa stratēģijā un Nacionālā enerģētikas un klimata plānā 2021.-2030.gadam** paredzētajiem pasākumiem - **virzīt ieguldījumus uz energoefektīvu publisko ēku fondu un samazināt siltumnīcefekta gāzu emisijas Savienībā par 80–95 %, veicinot efektīvu energoresursu izmantošanu un enerģijas patēriņa samazināšanu.**

Iekšlietu ministrija iespēju robežās ir iesaistījusies energoefektivitātes paaugstināšanas projektos - ar Eiropas reģionālās attīstības fonda (turpmāk – ERAF) atbalstu darbības programmas "Izaugsme un nodarbinātība" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas ietvaros līdz šim ir īstenoti 6 energoefektivitātes projekti (valsts ēku Miera ielā 3, Siguldā (projekta numurs 4.2.1.2/17/I/026), Piebalgas ielā 89, Cēsīs, Cēsu novadā (projekta numurs 4.2.1.2/17/I/030), Rīgas ielā 14, Olainē, Olaines novadā (projekta numurs 4.2.1.2/17/I/031), Inženieru ielā 1, Ventspilī (projekta numurs 4.2.1.2/17/I/033), Gaitnieku ielā 2A, Gulbenē (projekta numurs 4.2.1.2/18/I/011), Kr.Valdemāra ielā 20, Rēzeknē (4.2.1.2/18/I/012), energoefektivitātes paaugstināšana), kā arī uzsākta vēl 3 projektu (valsts ēku Ķengaraga ielā 3, k-1, Rīgā (projekta numurs 4.2.1.2/18/I/013), Ezermalas ielā 8A, Rīgā (projekta numurs 4.2.1.2/19/I/012), Zaļajā ielā 12, Bauskā, Bauskas novadā (projekta numurs 4.2.1.2/19/I/024) energoefektivitātes paaugstināšana) īstenošana (īstenošanas termiņš ne vēlāk kā līdz 2022.gada 31.oktobrim). Taču tā rezultātā ēkas tiek sakārtotas tikai daļēji, jo projekts paredz finansējumu tikai konkrētiem ārējo konstrukciju un siltummezglu sakārtošanas pasākumiem. Iekštelpu remontam un telpu pārbūvēm finansējums šo projektu ietvaros nav paredzēts. Ievērojot to, ka lielākā daļa Iekšlietu ministrijas valdījumā esošās ēkas ir sliktā tehniskā stāvoklī (būvētas 19.gadsimta beigās un 20.gadsimta sākumā), tām ir liels konstruktīvo elementu nolietojums (nesošo konstrukciju, jumta, fasādes un inženiertīklu nozīmīgi bojājumi), kas katru gadu sadārdzina šo ēku uzturēšanas izmaksas. Šādas ēkas rada apdraudējumu sabiedrībai un personu drošībai, veselībai un dzīvībai. Līdz ar to būtu nepieciešama šo ēku pilnvērtīga atjaunošana. Tāpēc prioritāri remontējamo objektu sarakstā Iekšlietu ministrija ir iekļāvusi ēkas, kurās ir īstenoti energoefektivitātes pasākumi, lai pilnībā pabeigtu darbu pie šo ēku atjaunošanas.

Iekšlietu ministrijai līdz šim ir izdevies īstenot sešu jaunu ugunsdzēsības depo būvniecības projektus (Apē, Ērgļos, Skrundā, Valkā, Smiltenē un Rīgā) Iekšlietu ministrijai budžeta apakšprogrammā 40.02.00 "Nekustamais īpašums un centralizētais iepirkums" ilgtermiņa saistības pasākumam "Depo ēku būvniecība, rekonstrukcija vai renovācija" 2015.-2018. gadā piešķirtā (terminēta) mērķfinansējuma ietvaros, kas deva iespēju novērtēt ieguvumus, ko sniedz jauna ēka. Tāpat tas ļāva apzināt pieļautās nepilnības projekta plānošanas un sagatavošanas procesā. Ņemot vērā īstenoto projektu pieredzi, Iekšlietu ministrija izstrādāja vadlīnijas ugunsdzēsības depo projektēšanai un aprīkošanai, kurā ietvertas standartizētas prasības ugunsdzēsības depo ēkām. Šādas standartizētas prasības ir izstrādātas arī īslaicīgās aizturēšanas vietām un drīzumā noslēgsies darbs arī pie VP iecirkņu un atbalsta punktu prasību definēšanas. Iekšlietu ministrija sadarbībā ar A/s UPB ir izstrādājusi skiču projektu tipveida ugunsdzēsības depo būvniecībai, nodrošinot to īstenošanai **augstu gatavības pakāpi**. Projekta risinājums paredz moduļu tipa ēku būvniecību ar iespēju papildināt jebkuru tipveida projektu ar papildus nepieciešamajām telpām citu dienestu vajadzībām, tādējādi veidojot administratīvos centrus, kur vienuviet izvietotas iekšlietu resora iestādes, un vajadzības gadījumā arī citu resoru iestādes. To paredz arī Administratīvi teritoriālā reforma, kā ietvaros plānots veidot reģionālās un nacionālās nozīmes attīstības centrus, kas saistīti vienotā administratīvā, ekonomiskā un saimnieciskā vienībā. Šādas ēkas būs gandrīz nulles enerģijas patēriņa ēkas, kur energoefektivitātes rādītājs apkurei atbilst A klasei, nepārsniedzot 45 kWh/m² gadā, vienlaikus nodrošinot telpu mikroklimata atbilstību normatīvo aktu prasībām, kur kopējais primārās enerģijas patēriņš apkurei, karstā ūdens apgādei, mehāniskajai ventilācijai, dzesēšanai, apgaismojumam veidos ne vairāk kā 95 kwh/m² gadā, ēkā tiks izmantotas augstas efektivitātes sistēmas, kuras nodrošina ne mazāk kā 75% ventilācijas zudumu atgūšanu apkures periodā. Līdz ar to varētu tikt **mazināta pieaugošā CO2 emisija Latvijā,** kā tas ir norādīts Eiropas Komisijas dienestu darba dokumentā 2020.gada ziņojumā par Latviju.

**Iekšlietu ministrija jau ir spērusi būtiskus soļus nekustamo īpašumu struktūras optimizēšanai, tā rezultātā pirmajā posmā atsavināšanai tiek virzīti 36 nekustamie īpašumi, t.sk. zeme vairāk kā 23 ha platībā un ēkas vairāk kā 20 000 m2 platībā. Daļa no šiem īpašumiem jau ir atsavināta, bet daļai joprojām turpinās atsavināšanas process.** Nekustamo īpašumu atsavināšanu pamatā organizē Iekšlietu ministrija (Nodrošinājuma valsts aģentūra), bet daļa no īpašumiem nodota atsavināšanai valsts akciju sabiedrībai “Valsts nekustamie īpašumi”. **Papildus tam Iekšlietu ministrija ir iecerējusi izbūvēt 43 administratīvos centrus, kas perspektīvā ļautu Iekšlietu ministrijai samazināt kopējo nekustamo īpašumu skaitu par vēl 22 nekustamajiem īpašumiem, nododot tos atsavināšanai, kā arī atteikties no vairāk kā 36 nomas objektiem. Tāpat Iekšlietu ministrija aktīvi strādā pie nekustamo īpašumu pārvaldīšanas modeļa pilnveides, kā ietvaros, pateicoties sadarbībai ar VAS Valsts nekustamie īpašumi, ir ieviesta nekustamo īpašumu uzskaites sistēma (nekustamo īpašumu portfelis).**

Iekšlietu ministrija jau vairākkārt ir norādījusi uz kritisko Iekšlietu ministrijas valdījumā esošo ēku stāvokli, no kurām **daļa ir uz sabrukuma robežas**, tādējādi **apdraudot nodarbināto dzīvību un veselību**, tāpēc ilgāka šī jautājuma atlikšana nav iespējama, pretējā gadījumā **tiks paralizēts iekšlietu sistēmas iestāžu darbs**, kas attiecīgi **ietekmēs katastrofu un krīžu pārvaldību,** iespējams, **radot draudus valsts drošībai**.

**Iekšlietu ministrija vairākkārt virzījusi jautājumu par Iekšlietu ministrijas valdījumā esošo ēku “portfeļa” sakārtošanu izskatīšanai valdībā, taču, ievērojot to, ka katru reizi tika pieņemts lēmums šo jautājumu skatīt budžeta likumprojektu sagatavošanas procesā atbilstoši valsts budžeta finansiālajām iespējām kopā ar citām prioritātēm, finansējums šim mērķim iepriekš netika piešķirts.**

Ņemot vērā ēku kritisko stāvokli, kā arī valsts budžeta iespējas, Iekšlietu ministrija ir vērtējusi arī citus iespējamos finansēšanas avotus, piemēram, virzot ieceri nozares pamatfunkciju izpildei nepieciešamo objektu būvniecību veikt, izmantojot publiskās un privātās partnerības modeli, kura piemērošanas izvērtēšanas uzsākšanu 2017.gada 14.februārī konceptuāli ir atbalstījusi arī valdība (*MK 14.02.2017. prot. Nr.7 42.§ 4., 5. un 7.punkts*). 2017.gada 1.jūnijā tika noslēgts līgums ar SIA “PriceWaterhouseCoopers” par finanšu un ekonomisko aprēķinu izstrādi, kas atbilstoši normatīvo aktu prasībām nosūtīti izvērtēšanai Centrālajai finanšu un līgumu aģentūrai un Finanšu ministrijai, kas izteica iebildumus attiecībā uz risku sadali starp publisko un privāto partneri, kā arī norādīja uz citām nepilnībām veiktajos finanšu un ekonomiskajos aprēķinos. Vienlaikus tika saņemts arī Valsts kontroles revīzijas ziņojums par Nr.2.4.1-8/2017 “Iekšlietu nozares nekustamo īpašumu pārvaldīšanas likumība un efektivitāte”, kā rezultātā tika apturēta projekta tālākā virzība, ievērojot nepieciešamību pārskatīt tajā iekļautos objektus un to apjomus. **Publiskās un privātās partnerības projekti ir saistīti ar paaugstinātu risku, tie ir juridiski sarežģīti un ar ilgu izpildes periodu**, turklāt tie ir pakļauti daudz un dažādu faktoru ietekmei, kas jāaprēķina un jāņem vērā. Detalizēti tas izklāstīts **Fiskālās disciplīnas padomes pasūtītajā pētījumā “Publiskās un privātās partnerības riski”**. Iekšlietu ministrija tāpat norāda, ka potenciālo investoru piesaiste ir sarežģīts un laikietilpīgs process, taču daudzu ēku tehniskais stāvoklis ir tik kritisks, ka Iekšlietu ministrija ilgāk nevar atlikt šī jautājuma izskatīšanu, cerot atrast kādu investoru, kas būtu gatavs investēt šāda veida projektos, jo jebkura kavēšanās apdraud turpmāko ēku saglabāšanu, kā arī cilvēku veselību un dzīvību.

Papildus tam, tika vērtēta iespēja kā finansēšanas avotu izmantot Eiropas Savienības fondu un programmu līdzekļus, taču minēto pasākumu finansēšana 2014.-2020.gada plānošanas perioda ietvaros netika atbalstīta.

Ievērojot minēto, Iekšlietu ministrija ir iesniegusi attiecīgu pieteikumu Atveseļošanas un noturības mehānisma plānam, kas paredz 50 jaunu objektu būvniecību, t.sk., 43 administratīvo centru, 6 atsevišķu ugunsdzēsības depo un Ugunsdrošības un civilās aizsardzības koledžas ēkas izbūvi (7.pielikums), kā arī 16 nekustamo īpašumu atjaunošanu. Papildus Iekšlietu ministrija 2021.-2027.gada plānošanas perioda Eiropas Savienības struktūrfondu un Kohēzijas fonda darbības programmas 2.1.3.specifiskā atbalsta mērķa ietvaros pieteikusi atbalstu Valsts ugunsdzēsības un glābšanas dienesta tehniskās un aprīkojuma remonta bāzes būvniecībai, kas paredzēta visa veida Valsts ugunsdrošības un glābšanas dienesta operatīvo transportlīdzekļu tehniskajai apkopei un remontam gadījumos, kad ekonomiski un faktiski pamatotāk remontu ir veikt uz vietas, nesūtot transportlīdzekli uz rūpnīcu. Būvniecības projektu vadībai un uzraudzībai paredzēts piesaistīt atbilstošas jomas speciālistus, kuriem ir zināšanas un pieredze šāda mēroga projektu realizācijā.

Ņemot vērā ēku kritisko stāvokli, kā arī to sakārtošanai nepieciešamā finansējuma apjomu, **Iekšlietu ministrija rosina īstenot diferencētu pieeju nozares nekustamo īpašumu sakārtošanas finansēšanai**, atbilstoši finansējuma pieejamībai attiecīgajā resursu avotā sagatavojot un virzot Ministru kabinetā atbalstīšanai projektu attiecīgo objektu finansēšanai no katra attiecīgā resursu avota.

Ņemot vērā, ka atbilstošu darba telpu trūkums ir problēma, ar kuru saskaras daudzas valsts iestādes, Iekšlietu ministrija uzskata, ka **šis jautājums būtu jārisina kompleksi**, tāpēc **Iekšlietu ministrija ir uzsākusi sadarbību ar Neatliekamās medicīniskās palīdzības dienestu** par tā struktūrvienību izvietošanu Iekšlietu ministrijas objektos, kam ir saņemts konceptuāls atbalsts. Tāpat **Iekšlietu ministrija sadarbojas ar pašvaldībām**, lai atrastu stratēģiski labāko vietu dienestu izvietošanai attiecīgajā administratīvajā teritorijā, ņemot vērā plānoto administratīvi teritoriālo reformu.

Lai nodrošinātu iekšlietu nozarē noteikto stratēģisko prioritāšu sasniegšanu un ilgtermiņa nozares attīstību, ir nepieciešama tālredzīga un uz sabiedrības vajadzībām balstīta nekustamo īpašumu un infrastruktūras pārvaldības un attīstības politika. Iekšlietu ministrija un tās padotības iestādes jau strādā pie strukturālo reformu ieviešanas atbilstoši SRAP 1 projekta ietvaros saņemtajām starptautisko partneru rekomendācijām un no tā izrietošajam SRAP 1 ieviešanas plānam. Īstenojot SRAP 1 attiecībā uz Valsts policiju iekļautās rekomendācijas, tiks ņemti vērā Ministru kabineta 2020. gada 14. jūlija sēdē izskatītajā un atbalstītajā informatīvajā ziņojumā "Par tiesu ekspertīžu institūta reformas ieviešanas iespēju izvērtējumu" (prot. Nr. 44 56. §) iekļautie pasākumi, kas skar Valsts policiju. Iekšlietu ministrija arī turpina darbu pie strukturālo reformu ieviešanas SRAP 2 un SRAP 3 projektu ietvaros. Tomēr, lai strukturālās reformas patiesi būtu vērstas uz ilgtermiņa kvalitāti un uzlabojumiem, tām jānotiek paralēli vispārējai darba efektivizācijai un resursu optimizācijai.

Nekustamo īpašumu attīstība nevar notikt atrauti no strukturālajām reformām iekšlietu nozarē, turklāt viena no plānotajām reformām ir tiešā veidā vērsta uz nekustamo īpašumu struktūras optimizāciju un ilgtspēju, taču tas nav vienīgais priekšnoteikums reformu stabilitātei, tāpēc paralēli tiks īstenotas arī cita veida reformas.

Kopumā Iekšlietu ministrijas iecere **ļaus būtiski samazināt** Iekšlietu ministrijas **valdījumā un nomā esošo nekustamo īpašumu skaitu.** Rezultātā tiks radīta kvalitatīva, videi un veselībai draudzīga telpa, kas veicinās gan ekoloģisko, gan ekonomisko, gan sociālo ilgtspējību, kas ir ilgtspējīgas būvniecības pamatā, tādējādi nodrošinot racionālu budžeta līdzekļu izlietošanu. Tiks samazināti ne tikai ēku ekspluatācijas izdevumi, bet arī paaugstināta to pievienotā vērtība, tiks veicināts **atbalsts vietējiem ražotājiem un ekonomikai**, kas palīdzēs mazināt Covid-19 radītās sekas, tāpat tas varētu mazināt arī cilvēku aizplūšanu no Latvijas, kā arī uzlaboti ēkas dzīves cikla ekonomiskie rādītāji (ekonomiskums visā lietošanas laikā). Pasākuma ietvaros būtiski tiks **uzlabota arī dienestu darbības efektivitāte un nodarbināto darba apstākļi**, t.sk. paaugstināta strādājošo darba produktivitāte un apmierinātība, uzlabota dienestu savstarpējā sadarbība un attiecīgi arī reaģēšanas spējas, kā arī **mazināta nevienlīdzība, nodrošinot pakalpojumu pieejamību, darbavietas, sociālo un veselības aprūpi**. Bez tam tiks **veicināta administratīvo teritoriju turpmākā attīstība**, radot **pozitīvu signālu** potenciālajiem **investoriem**, veicinot ekonomiskās izaugsmes un konkurētspējas pieaugumu, kā arī **tiks celts iekšlietu un veselības nozares prestižs** sabiedrībā, veicinot **sabiedrības uzticību drošības un glābšanas dienestiem**.

**Iekšlietu ministrija** norāda, katā **ir izpildījusi visus priekšnosacījumus, lai varētu saņemt atbalstu ieceres īstenošanai**, t.sk. uzsākusi darbu pie nekustamo īpašumu struktūras optimizēšanas, kas attiecīgi ļaus iestādēm uzlabot to darbības efektivitāti, vienlaikus samazinot kopējo objektu skaitu, tāpat Iekšlietu ministrija ir izstrādājusi vadlīnijas ugunsdzēsības depo projektēšanai un aprīkošanai, uz kā pamata sadarbībā ar A/s UPB ir izstrādājusi tipveida ugunsdzēsības depo projektus, kas projektēti tā, lai pēc iespējas veicinātu vietējo materiālu izmantošanu būvniecībā, kas varētu veicināt ražošanas apjoma pieaugumu un līdz ar to arī Latvijas ekonomisko izaugsmi un starptautisko konkurētspēju, turklāt ēkas atbilst visām energoefektivitātes prasībām, kas izriet no Ēku atjaunošanas ilgtermiņa stratēģijasun Nacionālā enerģētikas un klimata plāna 2021.-2030.gadam, turklāt šīs ēkas ir projektētas tā, lai, nepieciešamības gadījumā, būtu iespējama to tālāka konfigurācija, neveicot to pārbūvi, jo to veido paneļa tipa saliekami moduļi. Šāda tipa ēku priekšrocība ir būvniecības ātrums, kas Iekšlietu ministrijai ir īpaši aktuāli. Ieceres realizācijai **ir saņemts arī Latvijas Pašvaldību savienības un Neatliekamās medicīniskās palīdzības dienesta atbalsts**, tādējādi šai iecerei būs pozitīva ietekme gan uz iekšlietu, gan veselības jomu, tāpat tā pozitīvi ietekmēs arī vides, publiskās pārvaldes, industrijas un pakalpojumu, nodarbinātības, reģionālo, kā arī budžeta un finanšu politikas jomu.

Saskaņā ar Iekšlietu ministrijas provizoriskajiem aprēķiniem ieceres īstenošanai būtu nepieciešami aptuveni 203,5 milj. *euro (aprēķinu pamatā ir plānotā ēku platība, reizinot ar vidējām plānotajām izmaksām uz vienu kvadrātmetru)*, kā ietvaros Iekšlietu ministrija iecerējusi 43 administratīvo centru un 6 atsevišķu ugunsdzēsības depo būvniecību, kuru izbūvei kopā būtu nepieciešami aptuveni 196 milj. *euro*. Šajos aprēķinos ir iekļauti arī izdevumi ēku aprīkošanai. Depo būvniecībā tiks izmantoti A/s UPB izstrādātie tipveida ēku projekti, kas ļaus būtiski samazināt projektēšanas un būvdarbu izmaksas, kā arī laiku, kāds nepieciešams jaunas ēkas izbūvei. Ugunsdrošības un civilās aizsardzības koledžas ēkas izbūvei būtu nepieciešami aptuveni 7,5 milj *euro*. Būvniecību paredzēts īstenot pa kārtām, sākot ar administratīvajām teritorijām, kurās koncentrējas lielākais iedzīvotāju skaits un kurās pieprasījums pēc pakalpojumiem ir augstāks, kā arī vietās, kur iekšlietu resora infrastruktūra ir viskritiskākajā stāvoklī. Papildus tam Iekšlietu ministrija ir iecerējusi veikt atjaunošanas darbus vēl 16 nekustamajos īpašumos, kas pamatā ir objekti, kuros jau ir veikti energoefektivitātes pasākumi, lai pilnībā tiktu pabeigta šo ēku atjaunošana un nodrošinātu to vērtības saglabāšanu, kam saskaņā ar provizoriskajiem aprēķiniem būtu nepieciešami aptuveni 28 milj. *euro*.

Ņemot vērā minēto, Iekšlietu ministrija lūdz atbalstīt informatīvajā ziņojumā iekļautos pasākumus strukturālo un zaļās pārejas reformas īstenošanai iekšlietu nozarē, kā arī informatīvajā ziņojumā atspoguļoto diferencētu pieeju šo reformu īstenošanas finansēšanai, jo tas veicinās pozitīvu pienesumu Latvijas ekonomikai, ko tiešā veidā varēs izjust ikviens sabiedrības loceklim.

Iekšlietu ministrs S.Ģirģens

Vīza: valsts sekretārs D.Trofimovs

1. **S**pecific, **M**easurable, **A**chievable,**R**elevant, **T**ime-related - konkrēts, izmērāms, sasniedzams, būtisks, ar laiku saistīts. [↑](#footnote-ref-1)